În cursul serii de 4 martie a.c., în jurul orei 20:35, polițiștii din cadrul Serviciului Rutier au fost sesizați cu privire la producerea unui accident rutier în localitatea Răzvad.
Din verificările efectuate, polițiștii au constatat că un bărbat, de 37 de ani, din Tulcea, în timp ce ar fi condus un ansamblu de vehicule (tir), din direcția Nisipuri către Moreni, la intersecția drumului județean 720 B cu drumul național 72, ar fi intrat în coliziune cu un autoturism condus de o femeie, de 30 de ani, din comuna Gura Ocniței.
În urma impactului, doi minori de 10 și 12 ani au fost răniți, fiind transportați la spital în vederea acordării de îngrijiri medicale.
Totodată, șoferul ansamblului de vehicule ar fi părăsit locul producerii accidentului rutier, fiind depistat și oprit ulterior pe raza municipiului Moreni.
În cauză, polițiștii au întocmit un dosar penal sub aspectul săvârșirii infracțiunilor de vătămare corporală din culpă și părăsirea locului accidentului ori modificarea sau ştergerea urmelor acestuia, fiind efectuate cercetări pentru stabilirea cu exactitate a tututor împrejurărilor producerii accidentului rutier.